**สารคดีเฉลิมพระเกียรติ มรดกศิลป์ แผ่นดินไทย**

**ตอนที่ 18 ขบวนพยุหยาตราใหญ่**

การจัดขบวนพยุหยาตราใหญ่นั้น จะใช้ในโอกาสที่พระบาทสมเด็จพระเจ้าอยู่หัวเสด็จพระราชดำเนินไปในการบำเพ็ญพระราชกุศลถวายผ้าพระกฐิน หรือ ในโอกาสสำคัญต่างๆ เช่น พระราชพิธีเสด็จพระราชดำเนินเลียบพระนคร โดยขบวนพยุหยาตราทางชลมารค เนื่องในพระราชพิธีบรมราชาภิเษก ขบวนพยุหยาตราทางชลมารค ในสมัยโบราณ จะจัดรูปขบวนแห่เป็น 4 สาย รวมกับสายกลาง 1 สาย วางริ้วเป็น 5 ริ้ว คือ เรือกลอง เรือตำรวจ และเรือพระที่นั่ง รวมเป็น 5 สาย ใช้เรือในขบวนดังนี้ คือ เรือประตูหน้า 1 คู่ เรือพิฆาต 1 คู่ สายนอก เรือดั้ง 11 คู่ สายใน เรือรูปสัตว์ 4 คู่ เรียงลำดับจากหลังมาหน้า คือ เรือครุฑ เรือกระบี่ เรือพญาวานร เรืออสูร เรือกลองนอก 1 เรือกลองใน 1 เรือตำรวจนอก 1 เรือตำรวจใน 1 เรือเอกชัย ทอดบุษบก ทรงผ้าไตร พระพุทธรูป หรือพุ่ม แล้วแต่งาน มีเครื่องสู ธงสามชาย แตร สังข์ เรือคู่ชัก ใช้เรือเอกชัยเหินหาว และเรือเอกไชยหลาวทอง มีแตร สังข์ มโหระทึก ลง เรือพระที่นั่งทรง ใช้เรือพระที่นั่งกิ่ง ทอดพระที่นั่งบุษบก มีเครื่องสูง ธงสามชาย เรือพลับพลา ใช้เรือพระที่นั่งศรี ทรงบัลลังก์กัญญา เรือพระที่นั่งรอง ใช้เรือพระที่นั่งศรี ทรงบัลลังก์กัญญา เรือตำรวจตาม 1 คู่ เรือทหาร แซง 2 คู่ และเรือประตูหลัง 1 คู่